Yara International

For kvinnenavnet, se Yara (navn).

Yara International ASA, oftest bare omtalt som Yara, er et norsk gjødsel- og kjemikalieselskap som i slutten av 2016 hadde omtrent 14 736 ansatte. Selskapet består av tre segmenter: salg og markedsføring av gjødselprodukter og løsninger til landbruket, industri- og miljøløsninger og produksjon. Selskapet var tidligere del av Norsk Hydro. Det ble børsnotert som eget selskap 25. mars 2004. Selskapets konsernsjef er (siden september 2015) Svein Tore Holsether. 

Den norske stat er største eier med 36,2 % av aksjene. Sammen med Folketrygdfondet sin andel på 3,8 % eier den norske stat samlet 40% av Yara. Thorleif Enger var konsernsjef frem til september 2008, da han gikk av med pensjon og Jørgen Ole Haslestad tok over. Haslestad ble avskjediget i oktober 2014. I 2004 hadde selskapet driftsinntekter på  millioner kroner. Yara er verdens ledende leverandør av mineralgjødsel med salg i over 150 land og salgs- og markedsorganisasjoner i omkring 50 land.

Navnet Yara kommer av runetegnet jara som betyr «godt år». Y er brukt som første bokstav i stedet for J for at navnet skal være lett å uttale internasjonalt. Jar er også første stavelse i Jardar og betyr jord. Det norske miljøforetaket Yera AS varemerkeregistrerte og tok i bruk runetegnet jera og navnet Yera som forretningskjennetegn allerede i år 2000.

Yara er notert på Oslo Børs, og selskapets markedsverdi er (per 12. desember 2016) 89,3 milliarder kroner.

 Historikk 

Verdens første nitrogengjødsel, Norgessalpeter (kalsiumnitrat) ble produsert på et testanlegg på Notodden. Produksjonen var basert på Birkeland-Eydes metode. Dette dannet grunnlaget for å etablere Norsk Hydro. Gjødselsdivisjonen i Hydro, Hydro Agri, ble omdøpt til Yara og fisjonert fra Hydro og børsnotert som eget selskap 25. mars 2004. Selskapet holdt først til i Hydrobygget i Bygdøy allé, men har siden flyttet til Skøyen.

 Handel med Israel Chemical Limited 
Under oljefond-avsløringene i 2025 da det ble avdekket at Oljefondet investerte i israelske selskaper som hadde tilknytning til krigføringen i Gaza, fremgikk det av havnelogger at Yara hadde handlet potaske for hundrevis av millioner kroner av ett av de omstridte selskapene, Israel Chemical Limited. Cira Holm, Chief Compliance Officer i Yara, skrev til NRK at «våre aktsomhetsvurderinger har så langt ikke avdekket at ICL har virksomhet på okkupert territorium, men i lys av siste tids mediedekning gjennomfører vi nå en ny vurdering med enda bredere fokus».

 Korrupsjonssak 
Thorleif Enger og to andre tidligere konsernsdirektører ble i 2012 siktet for grov korrupsjon i forbindelse med selskapets virksomhet i utlandet. I 2014 erkjente selskapet Yara straffskyld, og aksepterte en foretaksbot og inndragning på 295 millioner kroner, i norsk sammenheng tidenes største bot for korrupsjon.

 Oppkjøp 
Fra 2006 til 2010 har Yara kjøpt selskapene Rossosh, Burrup, Fertibras, Kemira GrowHow, Qafco 5&6, Belle Plaine og Lifeco.

 Mineralgjødsel-fabrikken på Herøya 
Se også: Fullgjødselproduksjon på Herøya

Ammoniakk er viktig for produksjon av mineralgjødsel. Norsk Hydro (nå Yara) har i en årrekke vært blant verdens største produsenter med fabrikk på Herøya i Telemark. Metan, nafta eller annen naturgass gjennomgår en prosess med svovelfjerning, primæromforming og sekundæromforming for å fremskaffe rent nitrogen og hydrogen i forholdet én til tre. Fra nitrogen og hydrogen produseres ammoniakk ved Haber-Bosch-prosessen: 

 N2 (g) + 3 H2 (g) ⇌ 2 NH3 (g)

Den typiske moderne ammoniakksyntesen foregår ved omkring 300 atm trykk og temperatur ved ca. 450 °C.

 Se også 
 Yarwil

 Referanser 

 Eksterne lenker 






Kategori:Selskaper etablert i 2004
Kategori:2004 i Norge